CELEX: 
Language: da
Date: 2021-07-06 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2016/1237 for så vidt angår kravet om eksportlicens for ris

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Kommissionens delegerede forordning (EU) 2016/1237 fastsætter bl.a. et licenskrav for eksport af "afskallet ris (hinderis)" og "delvis sleben eller sleben ris, også poleret eller glaseret". Effektiv eksportovervågning kan imidlertid gennemføres på andre måder nu om dage, f.eks. ved anvendelse af overvågningssystemet (GD TAXUD). På anmodning fra en række interesserede parter og medlemsstater og med henblik på at gøre det mere enkelt og lette den administrative byrde for medlemsstaterne og operatørerne bør licenskravet ved eksport af "afskallet ris (hinderis)" og "delvis sleben eller sleben ris, også poleret eller glaseret", afskaffes. Selv om licenskravet for import af ris kunne afskaffes af de samme grunde, er det nødvendigt at bevare det med henblik på at opfylde Unionens forpligtelser i henhold til aftalerne af 2005 med Thailand (Rådets afgørelse 2005/953/EF af 20. december 2005 om indgåelse af en aftale i form af brevveksling mellem Det Europæiske Fællesskab og Thailand i henhold til artikel XXVIII i GATT 1994 om ændring af indrømmelser for ris i EF-liste CXL, der er knyttet som bilag til GATT 1994, EUT L 346 af 29.12.2005, s. 24) og Amerikas Forenede Stater (Rådets afgørelse 2005/476/EF af 21. juni 2005 om indgåelse af en aftale i form af brevveksling mellem Det Europæiske Fællesskab og Amerikas Forenede Stater om metoden for beregning af toldsatserne for afskallet ris og om ændring af afgørelse 2004/617/EF, 2004/618/EF og 2004/619/EF, EUT L 170 af 1.7.2005, s. 67).
            
            
               2.HØRINGER FORUD FOR RETSAKTENS VEDTAGELSE
            
            
               Denne delegerede retsakt blev forelagt og drøftet med eksperter i ekspertgruppen for horisontale spørgsmål vedrørende den fælles landbrugspolitik på møderne den 16. marts og den 15. april 2021. Retsakten blev offentliggjort med henblik på høring via feedbackmekanismen, og denne høring fandt sted fra den 9. april til den 7. maj 2021. I forbindelse med feedbackmekanismen blev der modtaget et bidrag, der havde karakter af en bemærkning, der ikke som sådan vedrører retsakten. Det var således ikke nødvendigt at ændre retsakten.  
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede retsakt afskaffer licenskravet for eksport af "afskallet ris (hinderis)" og "delvis sleben eller sleben ris, også poleret eller glaseret". Dette opnås ved at ændre forordning (EU) 2016/1237. Samtidig vedtager Kommissionen en gennemførelsesforordning om tilsvarende ændring af Kommissionens gennemførelsesforordning (EU) 2016/1239 for så vidt angår sikkerhedsstillelsen og gyldighedsperioden for eksportlicenser for ris, der afskaffes ved nærværende forordning.
            
            
                
            
            
               KOMMISSIONENS DELEGEREDE FORORDNING (EU) …/…
            
            
               af 6.7.2021
            
            
               om ændring af delegeret forordning (EU) 2016/1237 for så vidt angår kravet om eksportlicens for ris
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007
                  1
               , særlig artikel 177,
            
            
               under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008
                  2
               , særlig artikel 66, stk. 3, litra c) og e), og
            
            
               ud fra følgende betragtninger:
            
            
               (1)Kommissionens delegerede forordning (EU) 2016/1237
                  3
                supplerer forordning (EU) nr. 1308/2013 for så vidt angår ordningen med licenser for landbrugsprodukter, herunder listen over de produkter, der er omfattet af en import- eller eksportlicens.
            
            
               (2)Artikel 2, stk. 2, litra a), i delegeret forordning (EU) 2016/1237 sammenholdt med del II, punkt A, i bilaget til samme forordning omhandler et licenskrav for eksport af "afskallet ris (hinderis)" henhørende under KN-kode 1006 20 og "delvis sleben eller sleben ris, også poleret eller glaseret" henhørende under KN-kode 1006 30.
            
            
               (3)Det er nu muligt at overvåge eksporten på anden måde. Med henblik på at gøre det mere enkelt og lette den administrative byrde for medlemsstaterne og operatørerne bør licenskravet ved eksport af afskallet ris (hinderis) og delvis sleben eller sleben ris, også poleret eller glaseret, afskaffes.
            
         
         
            
               (4)For at skabe klarhed bør der fastlægges bestemmelser om de eksportlicenser, som er udstedt for afskallet ris (hinderis) og delvis sleben eller sleben ris, også poleret eller glaseret, for hvilke kravet om eksportlicens afskaffes ved denne forordning, og som stadig er gyldige på datoen for anvendelsen af denne forordning.
            
            
               (5)Delegeret forordning (EU) 2016/1237 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               Ændring af delegeret forordning (EU) 2016/1237
            
            
            
               I del II i bilaget til delegeret forordning (EU) 2016/1237 udgår punkt A.
            
            
               Artikel 2
            
            
               Overgangsbestemmelser
            
            
               Efter anmodning fra indehaveren frigives sikkerhedsstillelsen for en eksportlicens for afskallet ris (hinderis) og delvis sleben eller sleben ris, også poleret eller glaseret, når alle de følgende betingelser er opfyldt: 
            
            
               a) licensens gyldighed er ikke udløbet på datoen for denne forordnings ikrafttræden 
            
            
               b) licensen er delvist eller slet ikke brugt på datoen for denne forordnings ikrafttræden.
            
            
               Artikel 3
            
            
               Ikrafttræden
            
            
               Denne forordning træder i kraft på syvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 6.7.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 347 af 20.12.2013, s. 671. 
               
               
                  
                     (2)
                  
                        EUT L 347 af 20.12.2013, s. 549. 
               
               
                  
                     (3)
                  
                        Kommissionens delegerede forordning (EU) 2016/1237 af 18. maj 2016 om supplerende regler til Europa-Parlamentets og Rådets forordning (EU) nr. 1308/2013 for så vidt angår bestemmelserne for anvendelse af ordningen med import- og eksportlicenser og om supplerende regler til Europa-Parlamentets og Rådets forordning (EU) nr. 1306/2013 for så vidt angår bestemmelserne om frigivelse og fortabelse af sikkerhed, der er stillet for sådanne licenser, om ændring af Kommissionens forordning (EF) nr. 2535/2001, (EF) nr. 1342/2003, (EF) nr. 2336/2003, (EF) nr. 951/2006, (EF) nr. 341/2007 og (EF) nr. 382/2008 og om ophævelse af Kommissionens forordning (EF) nr. 2390/98, (EF) nr. 1345/2005, (EF) nr. 376/2008 og (EF) nr. 507/2008 (EUT L 206 af 30.7.2016, s. 1).